Afgørelse truffet af Det Blandede EØS-udvalg

nr. 80/2003

af 20. juni 2003

om ændring af bilag XI (tjenesteydelser på telekommunikationsområdet) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XI til aftalen blev ændret ved afgørelse nr. 168/2002 truffet af Det Blandede EØS-udvalg den 6. december 2002(1).

(2) Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktiv om databeskyttelse inden for elektronisk kommunikation)(2) skal indarbejdes i aftalen.

(3) Direktiv 2002/58/EF ophæver med virkning fra den 31. oktober 2003 Europa-Parlamentets og Rådets direktiv 97/66/EF af 15. december 1997(3), som er indarbejdet i aftalen, og som følgelig skal ophæves ifølge aftalen -

TRUFFET FØLGENDE AFGØRELSE:

Artikel 1

Bilag XI til aftalen ændres således:

1) Følgende punkt indsættes efter punkt 5h (Europa-Parlamentets og Rådets direktiv 2000/31/EF):

"5ha. 32002 L 0058: Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktiv om databeskyttelse inden for elektronisk kommunikation) (EFT L 201 af 31.7.2002, s. 37).

Direktivets bestemmelser gælder i forbindelse med aftalen med følgende tilpasninger:

a) I artikel 1, stk. 3, erstattes udtrykket 'traktaten om oprettelse af Det Europæiske Fællesskab' med udtrykket 'EØS-aftalen'.

b) I artikel 15, stk. 1, erstattes udtrykket 'fællesskabsrettens generelle principper, herunder principperne i EU-traktatens artikel 6, stk. 1 og 2,' med udtrykket 'generelle principper i EØS-lovgivningen'.

Procedurer for Liechtensteins, Islands og Norges associering i henhold til artikel 101 i aftalen:

Den person, der af hver EFTA-stat udpeges til at deltage som observatør i møderne i arbejdsgruppen vedrørende beskyttelse af fysiske personer med hensyn til behandling af personoplysninger, kan under samme vilkår og betingelser, som er anført i punkt 5e (Europa-Parlamentets og Rådets direktiv 95/46/EF), også deltage i møderne, når arbejdsgruppen om beskyttelse af fysiske personer med hensyn til behandling af personoplysninger udfører de opgaver, der er fastsat i artikel 30 i Europa-Parlamentets og Rådets direktiv 95/46/EF vedrørende de spørgsmål, der er omfattet af dette direktiv, dvs. beskyttelsen af grundlæggende rettigheder og frihedsrettigheder og legitime interesser i den elektroniske kommunikationssektor."

2. Teksten i punkt 5f (Europa-Parlamentets og Rådets direktiv 97/66/EF) udgår med virkning fra den 31. oktober 2003.

Artikel 2

Teksterne til direktiv 2002/58/EF på islandsk og norsk, som offentliggøres i EØS-tillægget til Den Europæiske Unions Tidende, er autentiske.

Artikel 3

Denne afgørelse træder i kraft den 21. juni 2003, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1(4).

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den 20. juni 2003.

På Det Blandede EØS-udvalgs vegne

P. Westerlund

Formand

(1) EUT L 38 af 13.2.2003, s. 30.

(2) EFT L 201 af 31.7 2002, s. 37.

(3) EFT L 24 af 30.1.1998, s. 1.

(4) Forfatningsmæssige krav angivet.